Michal Kováč (geológ)

Prof. RNDr. Michal Kováč, DrSc. (* 11. september 1952, Zlaté Moravce) je slovenský geológ, univerzitný profesor (2001), doktor vied (2000). Popredný odborník na sedimentológiu, geológiu a geodynamický vývoj neogénnych panví strednej Európy.

 Život 
Narodil sa v Zlatých Moravciach. Štúdium geológie absolvoval na Prírodovedeckej fakulte Univerzity Karlovej v Prahe a tu v roku 1976 obhájil rigoróznu prácu a získal titul doktor prírodných vied (RNDr.). Po absolvovaní povinnej vojenskej služby nastúpil ako ašpirant na Geologický ústav SAV, kde v roku 1980 obhájil kandidátsku prácu a získal titul kandidát vied (CSc.).

Od roku 1994 pôsobí na Katedre geológie a paleontológie Univerzity Komenského v Bratislave. V roku 1996 obhájil habilitačnú prácu a na Prírodovedeckej fakulte Univerzity Komenského získal titul docent. V roku 2000 obhájil doktorskú prácu a získal titul doktor vied (DrSc.). V roku 2001 bol menovaný za profesora. Viedol prednášky z dynamickej geológie a sedimentológie. Prednášky boli medzi študentami vďaka jeho pedagogickým kvalitám a charizme obľúbené. V rokoch 20032011 pôsobil ako prodekan pre vedecko-výskumnú činnosť Prírodovedeckej fakulty UK.Reháková, D., 2012: Geológ Michal Kováč sa dožil šesťdesiatky. Naša Univerzita, 1, s. 37,

Na Katedre geológie a paleontológie postupne vybudoval tím špecializujúci sa na výskum neogénu. Výsledky jeho tímu získali uznanie aj v širšom zahraničí a mali medzinárodný kredit. Vychoval množstvo diplomantov a doktorandov, medzi ktorých patria I. Baráth, A. Nagy, R. Pipík, M. Kováčová, N. Hudáčková, Ľ. Sliva, M. Šujan, S. Rybár.Reháková, D., 2012: Geológ a sedimentológ profesor Michal Kováč oslávil 60 rokov. Geovestník, Mineralia Slovaca, 44, 3, 4 - 7.

Od roku 2024 pôsobí ako emeritný profesor.

 Vedecká práca 
Ako študent strednej školy sa nadchol pre morskú biológiu. Na univerzite študoval paleontológiu a paleoekológiu recentných sedimentov v Jadranskom mori. Neskôr pracoval pod vedením prof. Seneša, ktorý sa zaoberal výskumom slovenského neogénu. V priebehu svojej kariéry riešil problémy paleokológie, paleoklimatológie a paleogeografie neogénnych panví Panónskeho panvového systému a paniev obklopujúcich Západné Karpaty. V roku 2000 vo monografii podrobne popísal a argumentoval nový geodynamický model vzniku a zapĺňania viedenskej, dunajskej a východoslovenskej panvy. Prof. Kováč je vďaka svojej činorodej aktivite kľúčovou osobnosťou výskumu neogénnych panví. Pri svojej práci úspešne koordinoval činnosť rozsiahlych vedeckých tímov zahŕňajúcich odobrníkov z domácich aj zahraničných pracovísk.

V počiatkoch kariéry sa podieľal na viacerých medzinárodných projektoch IGCP (International Geological Correlation Programme) no. 326 a 329, ktoré financovalo UNESCO. V neskorčom období spolupracoval v tímoch projektov European Science Foundation (napr. ESF-EC-0006-07 Source & Sink alebo ESF-Eurocores – Toopoeurope). Bol zodpovedným riešiteľom a spoluriešiteľom mnohých domácich vedeckých projektov APVV (napr. APVV-LPP-0120-06, APVV-0099-11), KEGA a VEGA zameraných na štúdium neogénnych sekvencií. Okrem toho koordinoval alebo participoval na riešení aplikovaných projektov pre Jadrové elektrárne Jaslovské Bohunice, Mochovce a Nafta, a. s., ŠGÚDŠ a iné organizácie.

Bol členom redakčnej rady časopisov Geologica Carpathica, Acta Geologica Slovaca a Acta Geologica Hungarica. Člen subkomisie IUGS pre stratigrafiu neogénu.

 Významné publikácie 
Monografie a kapitoly v monografiách:
 Kováč, M., Cicha, I., Krystek, I., Ślczka, A., Stráník, Z., Oszczypko, N., Vass, D., 1989: Palinpastic maps of the Western Carpathian Neogene scale 1:1 000 000. Geological Survey, Ústřední ústav geologický, Pragha, 31 s.
 Kováč, M., Michalík, J., Plašienka, D., Maťo, Ľ., 1993: Alpínsky vývoj Západných Karpát. Přírodovědecká fakulta Masarykovy Univerzity, Brno, 96 s.
 Michalík, J., Reháková, D., Kováč, M., Soták, J., Baráth, I., 1999: Geológia stratigrafických sekvencií. Základy sekvenčnej stratigrafie. Veda, Bratislava, 233 s.
 Kováč, M., 2000: Geodynamický, paleografický a štruktúrny vývoj karpatsko-panónskeho regiónu v miocéne: Nový pohľad na neogénne panvy Slovenska, Veda, Bratislava, 202 s.
 Kováč, M., Plašianka, D. (Editori), 2003: Geologická stavba oblasti na styku Alpsko-karpatsko-panónskej sústavy a priľahlých svahov Českého masívu. Univerzita Komenského, Bratislava, 88 s.
 Vojtko, R., Plašienka, D., Kováč, M., 2022: Outline of Geology and Cenozoic Evolution of Slovakia. In: Lehotský, M., Boltižiar, M. (eds.), Landscapes and Landforms of Slovakia, Springer, Berlin, s. 926, https://doi.org/10.1007/978-3-030-89293-7

Popularizačné publikácie:
 Kováč, M., Pilková, S., 1987: Geológ, odznak odbornosti, Smena, Bratislava

Články:
 Kováč, M., Márton, E., Oszczypko, N., Vojtko, R., Hók, J., Králiková, S., Plašienka, D., Klučiar, T., Hudáčková, N. & Oszczypko-Clowes, M., 2017: Neogene palaeogeography and basin evolution of the Western Carpathians, Northern Pannonian domain and adjoining areas. Global and Planetary Change, 155, 133154.
 Kováč, M. a kol., 2024: The Miocene to Quaternary evolution of the Vienna Basin (northeastern part): Geodynamics, eustasy, stratigraphy and depositional systems. In: Tari, G. C., Kitchka, A., Krézsek, C., Lučić, D., Markič, M., Radivojević, D., Sachsenhofer, R. F. a Šujan, M. (eds) The Miocene Extensional Pannonian Superbasin, Volume 1: Regional Geology. Geological Society, London, Special Publications, 554, https://doi.org/10.1144/sp554-2024-31

Michal Kováč publikoval v 90. rokoch 20. storočia početné články vo vedeckom časopise Tectonophysics.

 Ocenenia 
Za svoju vedeckú prácu bol ocenený mnohými domácimi a zahraničnými oceneniami.
 2005: Medaila Jána Slávika – za mimoriadny prínos k pochopeniu geológie Západných Karpát a dlhodobý prínos k činnosti Slovenskej geologickej spoločnosti
 2009: uznanie za zásadný prínos k pochopeniu geodynamiky Paratethys udelilo Regional Committee on Mediterranean Neogene Stratigraphy (RCMNS) v Neapole
 2010: Čestné uznanie Ministra životného prostredia SR, za mimoriadne výsledky a dlhodobý prínos k starostlivosti o životné prostredie
 2012: Medaila Dimitria Andrusova, za príspevok k poznaniu geológie Západných Karpát udelila Univerzita Komenského v Bratislave
 2017: Strieborná medaila Univerzity Komenského za mimoriadny prínos pre výskumu západokarpatského kenozoika, vytvorenie vlastnej vedckej školy
 2017: Cena Dionýza Štúra za za vynikajúci celoživotný prínos geológii (udelil Štátny geologický ústav Dionýza Štúra)

 Referencie 

Kategória:Osobnosti zo Zlatých Moraviec
Kategória:Slovenskí geológovia
Kategória:Pracovníci Slovenskej akadémie vied
Kategória:Vyučujúci na Prírodovedeckej fakulte Univerzity Komenského v Bratislave
Kategória:Absolventi Prírodovedeckej fakulty Karlovej univerzity